
Kære læsere! 

På forespørgsler fra flere sider skal herved oplyses følgende: Kos- 
mologi udkom første gang den 1. april 1960. 1 alt vil der komme 
tolv hæfter, så bladet altså udkommer sidste gang den 1. marts 
1961. For at få et nogenlunde indblik i meningen og formålet med 
studiehæftet, er det absolut nødvendigt at være i besiddelse af alle 
hæfterne. Så længe oplag haves, kan hæfterne rekvireres direkte her¬ 
fra. Blot bedes anført på bestillingskortet, om man evt. allerede er i 
besiddelse af de til dato udkomne hæfter. 

Med venlig hilsen Gerda Rørbæk Nielsen. 


Rounborg Tryk-Skive 

Nye tanker 

Et rtsume 

„Kosmologi" er på en vis måde en del særpræget. Det repræsen¬ 
terer noget ganske nyt og er det første af sin art i Skandinavien, må¬ 
ske i verden. — Det nye, det repræsenterer, er et tankemæssigt for¬ 
søg på at indlemme væsener på andre kloder i vor tilværelse på Jor¬ 
den. Forsøget kan kun lykkes, dersom vi er rede til at åbne vore 
sind for nye tanker og ligeså rede til at betræde nye veje i vort prak¬ 
tiske liv. 

Jeg har flere gange benyttet betegnelsen „nye tanker" i forbin¬ 
delse med det, jeg har nedfældet på linierne i „Kosmologi". Men 
bortset fra rumfolkene (som jo heller ikke repræsenterer noget nyt, 
dersom vi skal tro de gamle skrifter) er der ikke noget nyt i disse 
tanker. De er tværtimod ældgamle og har været tænkt og praktise¬ 
ret af mennesker på Jorden længe før vor tidsregnings begyndelse. 
Derfor er betegnelsen „nye tanker" misvisende. Når jeg alligevel be¬ 
nytter betegnelsen, er det, fordi det vistnok for første gang i vor 
tidsalder er kommet dertil, at disse tanker kan forståes og godtages 
af en større kreds. Deraf følger, at disse tanker for en stor mængde 
mennesker virkelig er nye, og som sådan retfærdiggøres betegnelsen 
„nye tanker". 

Men hvorfor er disse tanker netop i vor tid så aktuelle, at de bre¬ 
der sig i stadig større kredse ud over Jorden. Ja, det skyldes først 
og fremmest den — endnu uudforskede årsag — at en ny menne¬ 
sketype er på vej: den universelle mennesketype, der, som før 
nævnt, i øjeblikket fremtræder i stort antal på Jorden. Denne men¬ 
nesketype er — uden nogen påviselig grund — født med disse 
nye tanker og med en hel ny og fremmed alturistisk væremåde, der 
fortæller om disse menneskers høje udvikling i forhold til det, vi 
kalder „almindelige mennesker". — Dernæst skyldes det rumskibe¬ 
nes tilstedeværelse i vor atmosfære, som har tvunget mange menne¬ 
sker til at standse op, se ud over hverdagen og begynde at tænke. 
For det tredje er årsagen den, at disse tanker går hånd i hånd med 
den moderne videnskab. I det nutidige menneske ligger en stærk 
higen efter viden i stedet for blind tro. Jeg har før nævnt Einstein, 
Planck og Heisenberg i forbindelse med denne viden. Men vor tid 
fostrer stadig store videnskabsmænd og store tænkere, hvis resulta¬ 
ter endnu for en stor del bliver ignoreret af den ortodoxe videnskab 
og filosofi, som stadig er gennemsyret af materialismen. — Men den 

dag nærmer sig, da de gamle materialister må give op. De har kæm¬ 
pet tappert for deres videnskabelige anskuelser og for deres livssyn. 
Men deres kamp har som helhed ikke ført positive resultater med 
sig, men tværtimod bragt verden ud i uføret og på randen af selv¬ 
udslettelse. 

Nye videnskabsmænd og nye tænkere vil tilsammen sprede det ån¬ 
delige mørke, der har lejret sig omkring vor klode. Den nye viden¬ 
skab vil ikke lukke øjnene for kendsgerninger, der peger ud over 
vore dimensionsbegreber, men forske videre frem bag sløret, der 
dækker gåderne bag fænomenernes tilkendegivelser. Og til disse vi¬ 
denskabsmænd hører — gudskelov — mange anerkendte og frem¬ 
ragende, hvis opdagelser allerede nu ikke får lov til at gå helt upå¬ 
agtede hen. Også disse videnskabsmænd er indlemmet i den åndelige 
frihedsbevægelse, som findes i alle lande og er en lille stat i staten. 
Deres resultater vil blive benyttede til at fremme menneskenes ånde¬ 
lige og materielle fremskridt, de fremskridt, der fører bort fra mør¬ 
ket mod lyset. — 

Skulder ved skulder med disse videnskabsmænd står som nævnt 
de tænkere, der på hver sin vis spreder lyset på mørkets bekostning 
og som filosofisk vil udrede og konkludere de videnskabelige nyop¬ 
dagelser. — Der ses her det særsyn, at videnskabens, filosofiens og 
religionens mål falder sammen, — og også d e t er en af årsagerne 
til, at tiden nu er inde til, at disse gamle tanker overalt bliver frem¬ 
holdt for mennesker — og mere og mere vil vinde indpas, efterhån¬ 
den som filosofien får flere og flere videnskabelige resultater at 
støtte sig til. 

Hvorledes når man da frem til at kunne goutere og godtage disse 
nye, gamle tanker? Det første skridt på vejen hertil er det, som jeg 
har talt om, at formå at ophæve alle de modsætninger og inddelin¬ 
ger, der er gået ind i menneskets bevidsthed som et faktum. Man må 
aflægge sin gamle vanetænkningskarrusel for klart at kunne skue 
lige ind i selve enheden. Først da er mennesket moden til at modtage 
disse tanker som universelle sandheder — eller rettere: som små par¬ 
tikler aj den eneste, altomfattende sandhed, der er gældende til evig 
tid. 

Dermed opnåes „det store overblik", som jeg flere gange har talt 
om, — det blik, der skuer langt ud over sit eget og ind i universets 
sammenhæng med det mindste sandskorn på Jorden, — det blik, 
der kan udvides til at omfatte det uomfattelige, til at gennemskue 
det uigennemskuelige, til at gennemtrænge det uigennemtrængelige. 
Da ophævs alle grænser, og da ser vi os selv som småbitte dele af 
et uendeligt, altomfattende HELE. Da bliver der hverken plads el- 

ler rum for egoisme, for had, nid eller nag. Da først føler vi os eet 
med selve det levende, sprudlende, guddommelige LIV. 


Jeg har flere gange i det foregående advaret stærkt mod at klassi¬ 
ficere og sætte i bås. Jeg har gjort det, fordi denne inddeling bestan¬ 
dig har hindret mennesket i den større forståelse, han ellers for¬ 
længst ville være kommet til. For at benytte et billede fra virkelig¬ 
heden: Danmark kaldes „et demokratisk land“. Betegnelsen er di¬ 
rekte vildledende, fordi den ikke siger det mindste om hverken vor 
politiske og sociale indsigt og interesse eller hvad vi enkelt og kol¬ 
lektivt forstår ved demokrati. Navne og betegnelser siger mange 
gange intet som helst om de faktiske forhold. Man hører mange 
gange et menneske udtale, at det ikke kan lide et bestemt drenge¬ 
eller pigenavn. Går man et sådant menneske nærmere på klingen, 
viser det sig næsten altid, at årsagen er den, at vedkommende ken¬ 
der eller har kendt en bærer af dette navn, som har vakt vedkom¬ 
mendes antiparti. Han identificerer ubevidst navnet med den bærer 
af det, som han ikke kan lide, — ergo frastøder selve navnet ham. 
Navne og betegnelser kan give ideassosiationer, som kan virke gan¬ 
ske modsat hensigten. — Naturligvis er vi, når vi taler og skriver, 
nødt til at benytte visse gængse betegnelser for i det hele taget at 
blive forstået. Men jeg beder dig: Lad kosmiske sandheder og tan¬ 
ker stå uden det navn, der måske ville føre til, at mange mennesker 
nægtede at beskæftige sig med dem af frygt eller mistro! Lad alt 
dette få lov til at gro frem i fred! Da vil man en dag nå frem til at 
se, at alle videnskabelige, filosofiske og religiøse betegnelser og nav* 
ne vil blive indlemmet i disse universelle tanker og resultater, som 
omfatter ALTET og som derfor ikke behøver noget navn. 

Og lad mig også her slå fast: Disse nye tanker står ikke i noget 
som helst modsætningsforhold. Den ærlige og overbeviste kristne vil 
ikke i dem finde noget, der behøver at rokke ved hans kristne ide¬ 
aler. Enhver sand kristen vil med glæde kunne åbne sit sind for 
disse tanker og den nye viden, der bliver ham til del gennem den 
universelle filosofi og videnskab, som ikke rokker en tøddel ved 
Kristi budskab og lære, — men som giver rum for all e, der alvor¬ 
ligt og uden snæversynethed fordyber sig i problemerne. Også ate¬ 
isten vil en skønne dag ad videnskabelige veje blive overbevist om, at 
der findes en verden bag vor verden, hvor det evige liv er en kends¬ 
gerning, og at universet er skabt og styret af en Almægtig Intelli¬ 
gens — den samme, nogle kalder GUD. 

Når man vandrer ad disse universelle tankebaner — når man fin- 

der og efterprøver disse gamle sandheder — når man åbner sit hjerte 
for selve livet; — da bliver det til noget fuldkomment naturligt, at 
der findes væsener i rummet, der har deres øjne fæstnet på os i håb 
om, at vi må lære at betræde disse nye, gamle stier, inden vi når at 
destruere os selv. — Det bliver en naturlig tanke, at livet eksisterer 
i universet såvel som på Jorden, — uden begyndelse og ende. 

Alle ufologers åbenlyse eller hemmelige håb er at få kontakt med 
disse folk fra andre kloder. Hvorfor? Fordi vi tror og håber, at vi 
kan lære noget af disse mennesker. Vi har sikkert alle inderst i 
vort sind spørgsmål liggende rede til at blive stillet, hvis . . . Disse 
spørgsmål kan være af højest forskellig art, men i dem alle bor men¬ 
neskets dybeste trang til at få svar på de gåder, der omgiver ham. 
Menneskets forskertrang og higen efter forståelse er en af urdrif¬ 
terne, og samtidig betegnelsen for alle fremskridt og al udvikling 
både på materielle og åndelige områder. 

— Men i vor sandhedssøgen her på Jorden skal vi vare os for 
ikke at blive for blåøjede, så vi accepterer alt og godtager alt uden 
undersøgelse. Alt, hvad der forekommer os fanatisk og overspændt, 
må vi lade ligge, indtil en dybere forståelse kan fortælle os, om vi 
bør beskæftige os mere med netop det felt. Dette gælder såvel i 
UFO-forskningen som i al anden forskning. Ligeså lidt, som vi må 
dømme og fordømme det, vi ikke forstå, ligeså vel skal vi tage os i 
agt for at sluge alting råt. Det gør ikke noget, man har hovedet 
inde i himmelen, dersom fødderne stadig står på Jorden — men der 
skulle de også helst blive. Vi skal søge efter sandheden hver på vor 
vis, men det må aldrig ske med krampagtige forsøg på at fatte mere, 
end vi i øjeblikket er modne til. Vi skal udvikle os frit og naturligt 
i tanken om, at foran os ligger der oceaner af tid, og hvad vi ikke 
fatter i dag, får vi måske langt større indsigt i i morgen. — I vor 
ivrige søgen må vi vare os for at snuble og falde, — vi må tage os 
i agt for blindveje og surrogater. Det, vi lærer, må vi tage med os 
ind i hverdagen og afprøve det i ærlighed og med kritiske øjne. Vi¬ 
ser det sig, at det, vi har fundet frem til, ikke duer i hverdagen, 
da må vi forstå, at det overhovedet ikke duer, og at det i så tilfælde 
ikke er nogen „universel sandhed“, vi har fundet. 

Der er — ganske vist alt for overfladisk — blevet behandlet 
mange forskellige kosmologiske problemer i de første numre af 
„Kosmologi". De næste artikler vil blive forsøg på at gå endnu dy¬ 
bere ind til roden af de problemer, der plager jordmennesket i hans 
verden, hvor ufred, mord og vold hører til dagens orden, og hvor 
denne aggressive verden råber så højt, at vi måske til tider kan glem- 

me dens diamentrale modsætning: verdenen i støbeskeen, der som 
en Fugl Phønix en dag vil stige op af asken på den gamle, — ja, 
som allerede er i færd med dette. 


DUALISME 

Lys — mørke. Glæde — sorg. Godt — ondt. Sandhed — løgn. 
Negativitet — positivitet. 

Alt dette og meget mere er det, vi forstå ved modsætninger, kon¬ 
traster eller dualiteter. Mange mennesker har rådvildt spurgt: Hvor¬ 
for kom ondskaben og sorgen ind i vor verden? Kan de nogen sinde 
overvindes — eller er de evige principper? 

For at kunne nå så vidt som til at tænke over disse kontraster, er 
en sanse-erkendelse nødvendig. Man skal kende mørket for at kunne 
se lyset. Man ved ikke, hvad lykke er, før sorgen har hjemsøgt en 
o.s.v. Dualiteterne var derfor nødvendige både for vor sansning og 
vor erkendelse. Jo højere en af de levende former, vi kender på Jor¬ 
den, sanser, des flere yderliggående modsætninger opdager det. — 
I praksis vil det sige, at f. eks. dyr nok kan erkende mørket, men 
ikke bevidst som en modsætning til lyset. De kan også både føle 
sorg og glæde, men stiller ikke disse to ting op som modsætninger. 

Denne dyriske uskyldighedstilstand finder vi i legenden om de 
første mennesker på Jorden: Adam og Eva. Deres „Paradis“ var et 
sted, hvor enheden endnu ikke for deres sanser havde skilt sig ud i 
mangfoldigheder. De var som dyrene, og fordi de var så lavt ånde¬ 
ligt udviklet, „kendte de ikke forskel på ondt og godt“, akkurat som 
tilfældet er det med dyrene, som kun følger den natur, der er ned¬ 
lagt i dem uden at reflektere over, om det er rigtigt eller forkert. 
Efter den symbolske handling med æblehøsten, lærte Adam og Eva 
at kende forskel på godt og ondt, løgn og sandhed. Denne højere 
erkendelse gav dem syndsbevidsthed. Fra det øjeblik lukkede Para¬ 
diset sine porte for dem og de begyndte deres vandring frem ad 
menneskehedens hårde, stenede vej, hvor vilde farer og talløse glæ¬ 
der vinkede. De lagde erfaring på erfaring, thi gennem erkendelsen 
erfarede de, og gennen erfaringen erkendte de. 

Mennesket opdagede, efterhånden som det gik frem i visdom, at 
der hverken eksisterer ren, ublandet lykke eller ren, ublandet ulykke. 
„Der er aldrig noget så galt, uden at det er godt for noget“, siger 
et gammelt ord. (Og i de værste banaliteter kan gemme sig de dy¬ 
beste sandheder). 

Ligeledes fandt mennesket ud af, at sandheden ikke altid er sand¬ 
hed og løgnen ikke altid er løgn. „Hvad er sandhed“, spurgte Pila- 
tus træt. — Vi kan spørge om det samme. 

Spørgsmålet om dualisme eller monisme (enhed) har plaget alle 
tænkere i alle tidsaldre. — Umiddelbart synes svaret enkelt nok. 
Modsætningerne, kontrastvirkningerne viser sig så at sige i alle ting, 
og at disse kontrastvirkninger er en så nødvendig ting for den men¬ 
neskelige erkendelse har gjort, at dualismen op gennem tiderne har 
haft de fleste tilhængere. Nogle af disse taler endog om princip¬ 
per, „det ondes princip“ f. eks. — Derfor er der også sket det, at 
vore sprog her på Jorden er bygget op omkring kontrastvirkninger¬ 
ne. De egner sig glimrende, når dualiteterne skal beskrives og ud¬ 
trykkes. Men derimod findes der så godt som ingen ord, der dæk¬ 
ker begrebet: monisme. Her står vi overfor en sprogfattigdom uden 
sidestykke, når det gælder andre abstraktioner. Det i sig selv meget 
vanskelige emne bliver derfor endnu mere vanskeliggjort derved, at 
sproget ikke indeholder fine nuancer nok til at virke umiddelbart 
beskrivende, når man skal tolke enhedstanken. Der findes simpelt¬ 
hen ikke de ord, som dækker. De er endnu ikke skabt, og så længe, 
de ikke er skabt, må hvert enkelt menneske nøjes med en intuitiv 
følelse af enheden, — en følelse, som ikke kan iklædes ord. 

Vi har før lært, at vore sanser bedrager os. Rent videnskabeligt 
ved vi da også, at mørket aldrig er så mørkt, uden at det dog er lys. 
Mellem mørke og lys findes således ikke en artsforskel, men en 
gradsforskel. — Kunne det samme tænkes at være tilfældet i etiske 
erkendelser? Sæt vi kun fandt gradsforskelle og ikke artsforskelle 
mellem løgn og sandhed, mellem ondt og godt! 

Lad os forsøge at analysere dette. 

Hvis vi vil prøve at analysere f. eks. ondskaben, må vi først og 
fremmest finde frem til de begreber, vi i almindelighed forbinder 
med ondskab. Her støder vi på handlingen, — den onde ger¬ 
ning. Men når vi har funderet et øjeblik over denne, opdager vi 
med forundring, at begrebet: „ond handling" overhovedet ikke ek¬ 
sisterer på virkelighedens plan. Det synes som noget sludder, men i 
realiteten er det indlysende og uimodsigelig sandt. Handlingen i sig 
selv er neutral og kan hverken være god eller ond. Handlingens 
klassifikation som god eller ond er udelukkende bestemt af de mo¬ 
tiver hvormed den udføres, og de tilskyndelser, der fører til hanc^ 
lingen. 

Med et billede kan det siges således: 

Hvis jeg skærer et menneske i maven med en skarp kniv, ville 
denne handling være dikteret af trangen til at gøre fortræd — og 

altså være en „ond handling 44 . Men dersom en kirurg gør det sam¬ 
me for at hjælpe en patient over sin sygdom, vil det være en „god 
handling“. — Vi ser heraf, at handlingen i sig selv er ganske neu¬ 
tral, men de hensigter, der fører til handlingen, kan være funda¬ 
mental forskellige. 

Dermed forjager vi både ondskaben og godheden bort fra den 
ydre verden og erkender, at begge dele i realiteten forekommer i 
den menneskelige bevidsthed, som handlingen kun er en ma¬ 
nifestation af. Derfor kan vi ikke bedømme ,,onde“ eller „gode‘ c 
handlinger uden først at finde frem til bevidstheden og finkæmme 
de motiver, der fører til handling. — Men dersom dette i nogle til¬ 
fælde virkelig kan lade sig gøre, støder vi med det samme på en ny 
vanskelighed. — Dersom jeg skal bedømme, om motivet til en hand¬ 
ling er godt eller ondt, repræsenterer jeg i samme øjeblik en anden 
bevidsthed, og min bedømmelse må derfor blive bestemt af mine 
mere eller mindre egnede kvalifikationer og ud fra de individuelle 
forudsætninger, jeg besidder. Vi må altså bedømme andres handlin¬ 
ger og klassificere dem som onde eller gode ud fra de motiver, vor 
egen bevidsthed tillægger en anden bevidsthed, — og som måske 
rammer langt ved siden af. Derfor bør vi altid være forsigtige, både 
med at rose og med at rise! 

— Man skulle tro, det var indlysende, at i samme øjeblik, ond¬ 
skaben kommer ind i et menneskes liv i form af fortræd, som bliver 
voldt det udefra, da bliver et sådant menneske i stand til at bedømme 
både motivet, handlingen og følgen af den fortræd, der er blevet 
påført det. Men gang på gang viser der sig her det overraskende 
moment, at ulykken affødte gunstige virkninger evt. i helt andre 
retninger. — Dermed har vi udryddet „det ondes princips — som 
simpelthen kun eksisterer i menneskenes forkortede erkendelse. Og 
dette giver håb om, at ondskab og godhed bag ved den sanselige er¬ 
kendelse går op i en højere enhed. 

Med hensyn til løgnen har vi forlængst opdaget, at noget aldrig 
er sort eller hvidt, men en mere eller mindre grumset blanding af 
begge dele. Alligevel er der noget i mennesket, der ikke vil indgå 
kompromisser. Alle stræber vi efter sandheden og de fleste af os 
finder virkelig sandheden. Men der er blot den vanskelighed ved 
de „sandheder 44 , vi finder frem til, at noget, der forekommer mig 
at være den pureste, reneste sandhed, godt kan forekomme dig at 
være både løgn og sludder. — Søren Kierkegaard opdagede dette 
fænomen og fandt ud af, at sandheden altid måtte være subjektiv. 
Dersom sandheden virkelig e r subjektiv, har vi sandelig god grund 

til at sukke med Pilatus: „Hvad er sandhed ?“ thi da har vi mistet 
chancen for nogen sinde at finde frem til den. 

Hvad er f. eks. sandheden om UFOerne? 

Da der kun var skrevet een eller to bøger om dette emne, kendte 
alle, der havde læst disse bøger (og troede på dem) „sandheden om 
UFOerne 44 . Nu, da der er skrevet ca. 350 bøger om emnet, råder 
forvirringen som aldrig før. Jo mere UFO-litteratur, der kommer 
frem og bliver læst, des større mål af rådvildhed råder der. Hvem 
lyver, og hvem taler sandt? Her er det, at vi må huske på Kierke- 
gaards ord om, at „sandheden er subjektiv 44 — og at to mennesker, 
der oplever det samme, efter al sandsynlighed vil skrive to vidt for¬ 
skellige bøger, alt efter deres forskellig mentalitet. Men hermed er 
vi ikke ude over vanskelighederne, thi to mennesker, der læser den 
samme „tallerkenbog 44 , kan være vildt uenige om dens kvalitet og 
om, hvorvidt forfatteren virker troværdig eller ej. 

Tja — sandheden er subjektiv — eller er den ikke? 

Nej, — sandheden forekommer at være subjektiv, men det rok¬ 
ker ikke ved den kendsgerning, at sandheden eksisterer på sit eget 
plan uafhængig af, hvad mennesker forbinder den med. — „Sand¬ 
heden om UFOerne 44 eksisterer således / sig selv. — Og menneske¬ 
nes uenighed om, hvad UFOerne repræsenterer, er en direkte hin¬ 
dring for at finde frem til den. 

I stedet for at skændes og foretage sig alle disse ting, som frem¬ 
mer uenigheden, burde ufologerne forsøge at finde frem til de love, 
åndelige og stoflige, der behersker universet — og der ud fra finde 
sandheden om UFOerne, — den eneste. Thi de kosmiske love er 
evige og råder til alle tider — og at finde dem er at finde forkla¬ 
ringen på alt — også på de flyvende tallerkener. 

Derved tvinger vi os selv til at gå videre ud over den subjekti¬ 
visme, som i øjeblikket forvirrer og skræmmer os og får os til at 
opleve vor verden som en kontrasternes verden. 

Intet er jo skjult, at det ikke skal åbenbares. — En dag vil men¬ 
neskets higen og forskertrang også føre ham ind bag tæppet, som 
endnu tilslører enheden. — For at mennesket kunne udvikle sig og 
erfare og lære, var kontrastverdenen, fænomenernes verden, en nød¬ 
vendighed for ham. Han lærte på sin lange udviklingsvej disse 
mangfoldige virkninger at kende, hvis årsager var skjult for hans 
blik. Den dag er måske ikke fjern, da tæppefliget bliver løftet, og vi 
skuer ind i årsagernes, enhedernes verden, bag hvilke der atter findes 
den første årsag, nogle kalder — GUD. 





KOSMOLOGI 


(2æserforum 

Lørdag den 3. september 1960 holdt den engelske forsker, Mr. 
Georg De la Warr et foredrag i Unitarernes Hus i København for 
en stor forsamling af interesserede. 

De la Warrs besøg vakte ikke så megen opmærksomhed som kon¬ 
gebesøget fra Thailand, der fandt sted samtidig. Han blev ikke mod¬ 
taget med hornmusik og røde løbere — der var ingen radio- og 
fjernsynstransmissioner, — og dog var det, han havde at fortælle, 
noget, som måske kan blive af den allerstørste betydning for frem¬ 
tiden og bringe os et nyt håb om, at en vej er i færd med at blive 
banet til videre udforskning og udnyttelse af energiformer, som 
endnu er et forholdsvis lukket land for videnskaben. 

Dr. phil. Poul Goss, forfatteren til bogen „Hinsides vor Verden“, 
en bog, som omhandler De la Warrs forsøg, indledede mødet med 
at byde velkommen til Mr. De la Warr og til forsamlingen, — og 
han udtalte videre, at han gennem mange år havde arbejdet med og 
spekuleret over den energi, der findes i tanker samt den kraft, og 
indflydelse, menneskers positive tanker kan have på de ting, der 
sker. Han havde i sit arbejde dermed ofte ønsket, at der fandtes et 
apparat, der var i stand til, rent fysisk, at måle denne kraft og ak¬ 
tivisere den og lede den. Det var netop et sådant instrument, De la 
Warr havde fremstillet. 

Derefter havde Mr. De la Warr ordet og redegjorde i et letfatte¬ 
ligt sprog for sine forsøg samt demonstrerede sit instrument. 

De la Warr indledede med at sige, at mange videnskabsmænd 
jævnlig går i kirke og dermed anerkender en usynlig og umådelig 
virkelighed, medens de ganske udelukker dennes eksistens, når de 
arbejder i deres laboratorier. Han fastslog, at man i dag havde fun¬ 
det frem til atomet, og at de forskere, der var nået så vidt, var klar 
over, at der fandtes en energiform, som lå f ø r atomet. 

Taleren fastslog endvidere, at det på forskellige laboratorier ver¬ 
den over var bevist, at planters vækst kunne påvirkes ved hjælp af 
tankeenergi — en energiform, man ikke regner med i den materia¬ 
listiske filosofi. På sine laboratorier i Oxford havde han fulgt denne 
linie og søgt at udforske stofferne i deres præfysiske tilstand, — og 
han var kommet til det resultat, at alt stof omkring sig har et kraft¬ 
felt, en udstråling, et universelt mønster, som danner stoffet i sin 
materielle form. Han var kommet til det resultat, at det var muligt 
ved hjælp af det konstruerede instrument i forbindelse med tanke- 
koncentration at konstatere uregelmæssigheder i udstrålingen fra fy¬ 
sisk stof, f. eks. en bloddråbe fra et sygt menneske, og derved finde 





frem til at fastslå sygdommens art, ligesom sygdomme hos dyr og 
planter. Endvidere var det muligt, ved hjælp af tankeenergi, at gribe 
ind og rette uregelmæssigheden i kraftfeltets udstråling, og således 
helbrede sygdommen. Foruden diagnoseapparatet og behandlingsap¬ 
paratet, har De la Warr konstrueret et specielt kamera, således, at 
det er i stand til at tage billeder af kraftfeltet af det stof, der er an¬ 
bragt til behandling på apperatet. Ved hjælp af dette kamera har 
man på laboratorierne i Oxford være i stand til at følge og optage 
billeder bl. a. af en operation, som foregik i London. 

Den engelske forsker viste, hvorledes en potteplante i auditoriet 
udsendte impulser, der kunne registreres ved hjælp af apparatet. 
Han understregede, at dette ikke skulle opfattes som et forsøg på at 
bevise rigtigheden af det, han sagde, men kun som en demonstration 
af metoden, der benyttes. 

De la Warr sluttede sit foredrag med at udtrykke sin glæde over, 
at der i Danmark var folk, der interesserede sig for det arbejde, han 
udførte, og han erklærede, at han ikke fandt, at han havde gjort no¬ 
gen egentlig landvinding, men blot at han havde peget på en vej, 
som den fremtidige forskning kunne bygge videre på. 

Lyder dette som mystik og okkulte kræfter, så kan man måske 
dertil sige: Er det i grunden mere forunderligt og mystisk end f. 
eks. anvendelsen af røntgenstråler. Er det mere mystisk, at man er i 
stand til at fotografere kraftfeltet omkring et stof, end at man er 
i stand til, ved hjælp af røntgen, at fotografere et menneskes skelet, 
— og ved hjælp af røntgenstråler at svække eller helbrede visse syg¬ 
domme ? 

Det er en velgørende tanke, at der i vor tid, hvor der ofres så 
mange kræfter og penge på opfindelserne af ødelæggende våben, 
samtidig er positive kræfter i gang, der udelukkende tjener frede¬ 
lige formål. Som De la Warr efter mødet udtalte, findes der et be¬ 
hov for denne nye forskning, som i sine beregninger også indbefat¬ 
ter den Guddommelige Kraft, og som bygger på de universelle, kos¬ 
miske love, idet vor kirke ligesom ikke har noget at give nutidsmen¬ 
nesket, og vor videnskab endnu ikke har fået øjnene op for, at be¬ 
greberne „Ånd og Materie“ ikke er ting, som skal holdes adskilt, 
men tværtimod skal gå hånd i hånd, for at man kan finde frem til 
en større forståelse af selve livet. 

Lilli Christensen. 

